CELEX: 62021CN0763
Language: sk
Date: 2021-12-10 00:00:00
Title: Vec C-763/21 P: Odvolanie podané 10. decembra 2021: TUIfly GmbH proti rozsudku Všeobecného súdu (piata komora) z 29. septembra 2021 vo veci T-447/18, TUIfly GmbH/Európska komisia

14.2.2022   
            
            
               SK
            
            
               Úradný vestník Európskej únie
            
            
               C 73/18
            
         
      Odvolanie podané 10. decembra 2021: TUIfly GmbH proti rozsudku Všeobecného súdu (piata komora) z 29. septembra 2021 vo veci T-447/18, TUIfly GmbH/Európska komisia
      (Vec C-763/21 P)
      (2022/C 73/24)
      Jazyk konania: nemčina
      
         Účastníci konania
      
      
         Odvolateľka: TUIfly GmbH (v zastúpení: L. Giesberts a D. J. Westarp, Rechtsanwälte)
      
         Ďalší účastník konania: Európska komisia
      
         Návrhy odvolateľky
      
      Odvolateľka navrhuje, aby Súdny dvor,
      
                  —
               
               
                  zrušil rozsudok Všeobecného súdu Európskej únie z 29. septembra 2021 vo veci T-447/18 v celom rozsahu a články 7 a 8, ako aj články 9, 10 a 11 rozsahu, v akom sa vzťahujú na články 7 a 8, rozhodnutia odporkyne v odvolacom konaní (EÚ) 2018/628 z 11. novembra 2016 o štátnej pomoci SA.24221(2011/C) (ex 2011/NN), ktorú poskytlo Rakúsko letisku Klagenfurt, spoločnosti Ryanair a iným leteckým spoločnostiam využívajúcim toto letisko (Ú. v. EÚ L 107, 2018, s. 1),
               
            
                  —
               
               
                  uložil odporkyni v odvolacom konaní povinnosť nahradiť trovy konania na oboch stupňoch.
               
            
         Odvolacie dôvody a hlavné tvrdenia
      
      Na podporu svojho odvolania uvádza odvolateľka dva odvolacie dôvody.
      Po prvé Všeobecný súd v napadnutom rozsudku nesprávne vyložil článok 107 ods. 1 ZFEÚ a porušil tým právo Únie. V rámci článku 107 ods. 1 ZFEÚ Všeobecný súd pri uplatnení zásady súkromného subjektu v trhovom hospodárstve prekročil hranice prípustného výkladu práva Únie.
      Na jednej strane Všeobecný súd, v súlade s Komisiou, neoprávnene vychádzal z poskytnutia výhody odvolateľke. Všeobecný súd sa v tejto súvislosti pri uplatnení zásady súkromného subjektu v trhovom hospodárstve dopustil z právneho hľadiska niekoľkých neprípustných odôvodnení. Všeobecný súd najprv vyložil článok 107 ods. 1 ZFEÚ nie striktne objektívne, ale subjektívne. Všeobecný súd pritom (v súlade s Komisiou) vychádzal z toho, že členský štát pred uzavretím dohôd nevypracoval žiadne obchodné plány. To však v tom čase nezodpovedalo judikatúre a správnej praxi, takže Všeobecný súd porušil zásadu ochrany legitímnej dôvery resp. zákazu retroaktivity.
      Všeobecný súd ďalej oprel svoju analýzu ziskovosti len na krátkodobých úvahách o ziskovosti, hoci to je podľa judikatúry európskych súdov z vecného hľadiska nesprávne a v rozhodnom čase to nezodpovedalo správne praxi. Všeobecný súd pritom uplatnil s neprípustnou retroaktivitou usmernenia Komisie v oblasti letectva, ktoré boli prijaté až po uzavretí marketingových dohôd. Samotné uplatnenie sa navyše uskutočnilo nesprávne. Všeobecný súd tiež odôvodnil svoje zistenia údajnými osobitosťami v sektore nízkonákladových leteckých spoločností, ktoré k rozhodnému dátumu neexistovali.
      Odvolateľka tvrdí, že pri náležitom zohľadnení dlhodobých úvah resp. bez uvedených porušení bolo by potrebné poprieť existenciu pomoci v zmysle článku 107 ods. 1 ZFEÚ.
      Odvolateľka po druhé vytýka Všeobecnému súdu, že, pokiaľ ide o možné odôvodnenie pomoci, nesprávne uplatnil článok 107 ods. 3 písm. c) ZFEÚ a dopustil sa evidentných protirečení.
      Po prvé kritérium preskúmania zvolené Všeobecným súdom (výlučné zameranie sa na ziskovosť jednotlivých letových spojov prevádzkovaných odvolateľkou) bolo vecne nesprávne, pretože nezohľadňovalo rozlišovanie medzi skutkovým stavom a odôvodnením, ktoré je v zmysle systematiky zákona povinné. Okrem toho kritérium (najmä pokiaľ ide o marketingovú dohodu z roku 2003) v žiadnom prípade nezodpovedalo relevantnej správnej praxi alebo judikatúre v rozhodnom čase. Navyše Všeobecný súd, na rozdiel od pomoci poskytnutej letisku, pokiaľ ide o odvolateľku, protiprávne nezohľadnil dopravné potreby regiónu Korutánsko. Vzhľadom na podobnosť resp. rovnaké záujmy pomoci poskytnutej letisku a odvolateľke to predstavuje rozpor v odôvodnení, ktorý nemožno vyriešiť. Všeobecný súd porušil základné hodnoty článku 107 ods. 3 ZFEÚ a tým porušil toto ustanovenie.
      Odvolateľka tvrdí, že pri prípustnom uplatnení článku 107 ods. 3 ZFEÚ by bolo potrebné vychádzať z odôvodnenia pomoci.